tartuNLP/wikipedia-smugri-20251201 huggingface dataset:
Northrop Frye

Herman Northrop Frye, CC, (14. heinäkuuta 1912 Sherbrooke – 23. tammikuuta 1991 Toronto) oli kanadalainen kirjallisuuskriitikko ja -teoreetikko. Hän oli alallaan yksi 1900-luvun merkittävimpiä hahmoja.
Frye syntyi Sherbrookessa Quebecissä, mutta varttui Monctonissa New Brunswickissa. Hän aloitti opintonsa Toronton yliopiston Victoria Collegessa ja siirtyi myöhemmin lukemaan teologiaa Emmanuel Collegeen, minkä jälkeen hänet vihittiin Kanadan kirkon papiksi. Pappisvihkimyksen jälkeen hän opiskeli vielä Englannissa Oxfordin yliopiston Merton Collegessa ja palasi sitten Victoria Collegeen.
Kansainvälistä kuuluisuutta Frye ansaitsi vuonna 1947 julkaistulla ensiteoksellaan "Fearful Symmetry", jossa hän selvitti William Blaken väärinymmärrettyä runoutta ja löysi metaforisia viittauksia John Miltonin "Kadotettuun paratiisiin" ja "Raamattuun". Hänen maineensa perustuu kuitenkin paljolti teokseen "Anatomy of Criticism" (1957), joka on yksi tärkeimpiä 1900-luvulla julkaistuja kirjallisuusteoriaa koskevia teoksia.
Northrop Frye vaikutti muun muassa Harold Bloomin ajatteluun.
Joseph Campbell

Joseph Campbell (26. maaliskuuta 1904 – 30. lokakuuta 1987) oli yhdysvaltalainen professori ja kirjailija. Hän on työskennellyt mytologian ja vertailevan uskontotieteen alueilla.
Campbellin tunnetuin kirja "Sankarin tuhannet kasvot" ("The Hero With a Thousand Faces", 1949, suomennettu 1990) käsittelee eri kulttuureissa toistuvaa sankarin matkan teemaa eli niin sanottua monomyyttiä. Hänen neliosainen teossarjansa "The Masks of God" käsittelee mytologiaa eri puolilla maailmaa. Campbell työskenteli Bill Moyersin kanssa tehdessään PBS:n sarjaa "The Power of Myth". He myös julkaisivat sarjaan pohjautuneen samannimisen kirjan. 
Campbellin mielestä uskonnolliset symbolit tulisi tulkita mytologisiksi kuviksi eikä historiallisiksi faktoiksi, jolloin symboleissa voidaan nähdä syvempiä merkityksiä. Campbellin mukaan "monomyytti" on myyttinen peruskertomus, joka toistuu eri kulttuureissa erilaisina variaatioina, mutta kuitenkin perustaltaan samana. Ajatus monomyytistä muistuttaa jonkin verran Jungin teoriaa arkkityypeistä.
Campbellillä on ollut suuri vaikutus tieteiskirjallisuuteen, fantasiakirjallisuuteen ja tieteiselokuviin. George Lucas on kertonut, että "Tähtien sodan" perusideat perustuivat Campbellin teosten esittämiin ajatuksiin. Käsikirjoittaja Christopher Vogler on kirjoittanut Campbellin teorioita soveltavan teoksen "The Writer's Journey: Mythic Structure For Writers", joka puolestaan on vaikuttanut useiden elokuvien käsikirjoituksiin, esimerkiksi "Leijonakuninkaaseen" ja "Matrix"-elokuvasarjaan.
Campbellin kriitikoihin kuuluvat muun muassa Robert Segal, joka on kirjoittanut esseen "The Romantic Appeal of Joseph Campbell", sekä kulttuurikriitikko Camille Paglia, joka syyttää Campbellia "imelyydestä ja huonosta tutkimustyöstä" ja harhaanjohtavasta vaikutuksesta yhdysvaltalaiseen feminismiin.
Qana

Qana (قـانـا) on kylä Etelä-Libanonissa, 10 kilometriä Tyroksen kaupungista kaakkoon ja 12 kilometriä Israelin rajalta pohjoiseen. Kylässä on noin 10 000 asukasta, joista suurin osa on šiiamuslimeita, mutta siellä asuu myös pieni kristittyjen yhteisö.
Raamatullinen Kaanaa.
Jeesuksen kerrotaan tehneen Johanneksen evankeliumissa mainitun ensimmäisen ihmetekonsa, veden muuttamisen viiniksi, Kaanaan kylässä Galileassa pidetyissä häissä. Jotkut Libanonin kristityt väittävät Qanan olevan evankeliumissa mainittu paikka, vaikka tätä pidetäänkin nykytutkimuksen valossa epätodennäköisenä. 700-luvulta peräisin oleva perinnetieto yhdistää Kaanaan kylän nykyiseen Kefr' Kennan kylään, joka sijaitsee seitsemän kilometriä Nasaretista, Jeesuksen kotipaikasta, pohjoiseen. Uudempi tutkimus ehdottaa todennäköisemmiksi ihmeen tekopaikoiksi raunioitunutta Kenet-al-Jalilin kylää Kefr' Kennasta yhdeksän kilometriä pohjoiseen, tai vielä lähempänä Nasaretia sijaitsevaa Ain Kanaa.
Vuonna 1994 Nabih Berri, Libanonin parlamentin puhemies ja sekulaarin šiialaisen Amal-liikkeen johtaja, halusi perustaa kristillisen temppelin Qanassa sijaitsevaan luolaan houkutellakseen paikalle turisteja ja pyhiinvaeltajia. Hallitus lähetti Qanaan sadan miehen sotilaskomppanian estääkseen mahdolliset uskonnolliset mellakat. Ehdotus otettiin uudelleen esille vuonna 1999.
Hyökkäykset Qanaan.
Qana tunnetaan kansainvälisesti kahdesta Israelin Hizbollahia vastaan tekemästä iskusta, joista on seurannut monia siviiliuhreja:
Karjaan rautatieasema

Karjaan rautatieasema (, ) on rautatieasema Suomen rataverkolla Karjaalla Raaseporin kaupungissa Uudenmaan maakunnassa. Liikennepaikka sijaitsee rataosalla , jossa sen kanssa risteävät rataosuudet ja . Rautatieaseman sijainti on ratakilometrillä 87 Helsingin päärautatieasemalta, ja siellä pysähtyvät kaikki Helsinki–Turku-väliä liikennöivät henkilöjunat. Asemalla on myös tavaraliikennettä.
Historia.
Karjaan rautatieasema perustettiin alun perin Hangon–Hyvinkään rautatietä varten, ja se otettiin käyttöön 1873. Muutamia vuosia myöhemmin tappiolliseksi osoittautunut toiminta aiheutti rautatieyhtiön siirtymisen valtion omistukseen.
Risteysasema Karjaasta tuli vuonna 1899, kun rataosuus Karjaa–Turku avattiin liikenteelle. Ennen radan avaamista yleiselle liikenteelle arvovaltainen kutsuvierasjoukko ajoi lauantaina 28.10.1899 juhlajunassa reitin Karjaalta Turkuun. Uuden Suomettaren kirjeenvaihtaja kertoo Karjaan rautatieasemalta liikkeelle lähteneestä kutsuvierasjoukosta seuraavasti:
Uusi Aura-lehden toimittaja kirjoittaa:
Sanomia Turusta-lehden toimittaja kirjoittaa myös päivän tapahtumista:
Rataosuus Karjaa–Pasila avattiin liikenteelle 1903. Karjaan rautatieasema toimi Pääkaupunkiseudun lähiliikenteen Y-junan pääteasemana vuodesta 2002 maaliskuuhun 2016 asti, jolloin Y-junan pääteasemaksi tuli Siuntio.
Lipunmyynti Karjaalla lopetettiin 8. tammikuuta 2016, ja aseman odotustila suljettiin syyskuun 2021 lopussa.
Kaviengin lentoasema

Kaviengin lentoasema on lentoasema Uuden-Irlannin maakunnassa Papua-Uudessa-Guineassa. Se sijaitsee noin kilometrin päässä Kaviengin kaupungin keskustasta.
Japanilaiset rakensivat Kaviengin lentoaseman lentotukikohdakseen. Lentokentän kiitotie on 1 704 metriä pitkä.
Kaanan häät

Kaanan kylässä vietetyt häät oli Johanneksen evankeliumissa mainittu tilanne, jossa Jeesus teki ensimmäisen ihmetekonsa, muutti veden viiniksi, kun sulhasen tilaisuuteen tuoma viini oli päässyt loppumaan.
Raamatun kertomus.
Kaanaan häistä kerrotaan Uuden testamentin Johanneksen evankeliumissa.
»Viikon kolmantena päivänä vietettiin Galilean Kaanassa häitä. Jeesuksen äiti oli siellä, ja myös Jeesus ja hänen opetuslapsensa kutsuttiin häihin. Viini loppui kesken, ja äiti sanoi Jeesukselle: "Heillä ei ole viiniä." Mutta Jeesus vastasi: "Anna minun olla, nainen. Minun aikani ei ole vielä tullut." Hänen äitinsä sanoi palvelijoille: "Mitä hän teille sanookin, tehkää se."
Siellä oli kuusi kivistä vesiastiaa juutalaisten tapojen mukaisia pesuja varten; ne olivat parin kolmen mitan vetoisia. Jeesus sanoi palvelijoille: "Täyttäkää astiat vedellä", ja he täyttivät ne reunoja myöten. Sitten hän sanoi: "Ottakaa nyt siitä ja viekää pitojen valvojalle", ja he veivät. Valvoja maistoi vettä: se oli muuttunut viiniksi. Toisin kuin palvelijat, jotka olivat veden astiasta ottaneet, hän ei tiennyt, mistä viini oli peräisin. Hän kutsui sulhasen luokseen ja sanoi: "Kaikki tarjoavat ensiksi hyvän viinin ja sitten, kun vieraat alkavat juopua, huonompaa. Mutta sinä olet säästänyt hyvän viinin tähän asti."
Tämä oli Jeesuksen tunnusteoista ensimmäinen, ja hän teki sen Galilean Kaanassa. Hän ilmaisi sillä kirkkautensa, ja hänen opetuslapsensa uskoivat häneen.»
"(Joh. 2:1-11, vuoden 1992 käännöksen mukaan)"
Kaanan sijainti.
700-luvulta peräisin oleva perinnetieto yhdistää Kaanan kylän nykyiseen Kefr' Kennan kylään 7 kilometriä Nasaretista, Jeesuksen kotipaikasta, pohjoiseen. Uudempi tutkimus ehdottaa myös raunioitunutta Kenet-al-Jalilin kylää edellisestä 9 kilometriä pohjoiseen, tai vielä lähempänä Nasaretia sijaitsevaa Ain Kanaa, paikoiksi, jotka on saatettu Raamatussa mainita. Libanonilainen Qanan kylä on nykytutkimuksen valossa epätodennäköinen ihmeen tekopaikka, mutta monet libanonilaiset kristityt uskovat ihmeen tapahtuneen juuri siellä.
Kvassi

Kvassi () on perinteinen, läheisesti kotikaljaa muistuttava juoma. Sen tekemiseen käytetään viljaa, yleensä ruista, mutta myös vehnää tai ohraa ja ruisleipää. Sen alkoholipitoisuus on melko matala, yleensä 0,05–1,44 prosenttia, minkä vuoksi kvassia ei Venäjällä luokitella alkoholijuomaksi. Nykyään panimot saattavat tehdä sitä perinteisellä reseptillä mutta käyttää sen jopa 5 prosenttiseksi. Suomessa kvassia myydään nykyisin A. Le Coq -tuotemerkillä. Itäsuomalaisessa juomaperinteessä kvassi tunnetaan nimellä "taari".
Kvassin levinneisyys.
Kvassia juodaan erityisesti Venäjällä, Baltian maissa, Valko-Venäjällä, Ukrainassa ja Puolassa sekä monissa muissa entisissä ns. Itäblokin maissa, joiden kaupungeissa on varsinkin kesäisin kadulla kvassin myyjiä. Suomessa kvassia myydään nykyisin A. Le Coq -tuotemerkillä.
Valmistus.
Kvassin valmistus alkaa paahtamalla leipäviipaleet uunissa, minkä jälkeen leivät laitetaan astiaan ja niiden pinta peitetään vedellä. Sen jälkeen siihen laitetaan hiivaa ja sitä käytetään noin vuorokauden ajan, jonka jälkeen se pullotetaan. Sitä saatetaan myös maustaa rusinoilla, yrteillä ja mausteilla, kuten mintulla. Resepteissä, samoin kuin alkoholipitoisuudessakin, on paljon vaihtelua. Nykyään panimot saattavat tehdä sitä perinteisellä reseptillä, mutta käyttää sen viisiprosenttiseksi.
Historia.
Kvassia on valmistettu yli tuhat vuotta. Se mainitaan ensimmäisen kerran kronikoissa vuonna 989. Vastaavaa juomaa on tehty jo muinaisessa Egyptissä, Kreikassa ja Babyloniassa. Saman kaltaisia perinnejuomia on tehty muuallakin maailmassa esimerkiksi chicha (Etelä-Amerikasta), ibwatu (Zambia) ja pulque (Meksiko). Tarun mukaan sen olisi keksinyt viljelijä jonka vilja kastui ja se alkoi orastaa. Hän yritti jauhamalla pelastaa sen, mutta se ei kuitenkaan soveltunut leivän tekemiseen ja hän kaatoi sen päälle vettä ja käytti siitä ensimmäisen kvassin. Samalla hän tuli keksineeksi maltaat.
Venäläiset ovat uskoneet jo muinoin että kvassilla on parantavia ja terveyttä edistäviä ominaisuuksia. Vuonna 1913 venäläiset tutkijat osoittivat että pilkkukuumetta aiheuttavat bakteerit kuolevat kvassissa. Käymisprosessi laskee veden pH:ta niin paljon että haitalliset bakteerit eivät kykene elämään siinä ja siten juomakelvottomastakin vedestä on saatu juotavaa.
Kun Pietari Suuri alkoi länsimaistamaan Venäjää 1700-luvun alkupuolella kiinnostus kvassiin väheni. Se koki nousun kun Neuvostoliiton aikana sitä ryhdyttiin tuottamaan suuremmassa mittakaavassa ja kaduilla alkoi kiertämään autoja joista myytiin kvassia.
Venäjällä on kvassista tehty perinteisesti kesäisin kaljakeittoa eli okroškaa, joka syödään kylmänä. Siihen on laitettu vihannesten lisäksi lihaa, makkaraa tai kalaa. Reseptejä on lukuisia. Venäjällä myydään nykyisin valmiiksi pilkottuja vihanneksia ja kvassia, jotka ovat tarkoitettuja okroškaan.
Salisburyn katedraali

Salisburyn katedraali on anglikaaninen tuomiokirkko Salisburyssa, Englannissa. Katedraali on monin tavoin merkittävä rakennus. Sen kirkontorni on korkein Yhdistyneessä kuningaskunnassa ja kirkossa on yksi neljästä säilyneestä Magna Cartan kopiosta.
Katedraalin rakennustyöt aloitettiin vuonna 1220. Vuonna 1258 valmistuivat sen keskilaiva, poikkilaiva ja kuori. Läntinen pääty valmistui 1265, pylväskäytävät ja tuomiokapituli vuonna 1280. Koska katedraali pystytettiin melko nopeasti, se edustaa vain yhtä tyylisuuntaa, Early Englishiä. Torni ja sen huippu, joka ylsi 123 metriin, rakennettiin vasta myöhemmin vuonna 1320.
Kavieng

Kavieng on Uuden-Irlannin saaren ja maakunnan pääkaupunki Papua-Uudessa-Guineassa. Se sijaitsee Balgainlahdella saaren pohjoiskärjessä. Kaupungin väkiluku oli noin 10 000 vuonna 2011.
Alankomaalaiset vierailivat alueella 1500-luvulla, mutta saksalaiset perustivat Kaviengin vasta 1900-luvun alussa. Japanilaiset pommittivat kaupunkia toisen maailmansodan aikana. 
Kaviengissa sijaitsee muun muassa Kaviengin lentoasema.
Aham Okeke

Aham Okeke (s. 19. elokuuta 1969) on nigerialais-norjalainen pikajuoksija, joka on voittanut Norjan mestaruuden seitsemän kertaa 100 metrin juoksussa. Okeken henkilökohtainen ennätys 100 metrillä on 10,26. Vuonna 2001 Okeke meni naimisiin nigerialaisen Genevieu Chioman kanssa.
Doping.
Okeke on kärähtänyt dopingista kolme kertaa, minkä vuoksi hän sai joulukuussa 2006 Norjan yleisurheiluliitolta elinikäisen kilpailukiellon. Okeke kärähti vuonna 1994 pseudoefedriinin käytöstä, vuonna 1996 testosteronin käytöstä ja 20. heinäkuuta 2006 hän antoi näytteen josta löytyi testosteronia.
José de Almada Negreiros

José Sobral de Almada Negreiros (7. huhtikuuta 1893 – 15. heinäkuuta 1970 Lissabon) oli portugalilainen taidemaalari, runoilija ja kirjailija. Hänen maalauksissaan on vaikutteita kubismista ja futurismista.
Negreiros syntyi São Tomén saarella, josta hän muutti Portugaliin vuonna 1896. Hän kirjoitti uransa alkuvaiheissa runoja ja muita tekstejä "Orpheu"-lehteen, jota hän toimitti yhdessä Fernando Pessoan ja Mário de Sá-Carneiron kanssa. Hän piti vuonna 1913 ensimmäisen taidenäyttelynsä, jossa hän esitteli 90 piirrostaan. Negreiros meni 1934 naimisiin taidemaalari Sara Afonson kanssa. Negreiros kuoli Lissabonissa vuonna 1970 sydänperäisiin syihin.
Wayne Bridge

Wayne Michael Bridge (s. 5. elokuuta 1980 Southampton) on englantilainen jalkapalloilija, joka pelasi Englannin Valioliigassa muun muassa Southamptonin, Chelsean ja Manchester Cityn joukkueissa. Pelipaikaltaan hän oli vasen laitapuolustaja.
Seurajoukkueura.
Bridge aloitti uransa Southamptonissa, jossa hänestä tuli nopeasti fanien suosikki. Hänet valittiin kaudella 2000–2001 Southamptonin parhaaksi pelaajaksi. Vuonna 2003 Chelsea maksoi nuoresta lupauksesta 7 miljoonaa puntaa ja antoi puolustaja Graeme Le Sauxin vaihtokaupassa Southamptoniin.
Bridge jatkoi menestystään Chelseassa ja yksi hänen varmasti hienoimpia hetkiään on liigaottelu Arsenalia vastaan, jossa hän teki upean voittomaalin 88 peliminuutilla ja päätti Arsenalin 18 pelin tappiottoman pelin putken. Maali äänestettiin myöhemmin kauden hienoimmaksi.
Kaudella 2005–2006 Chelsea hankki espanjalaisen vasemman laitapakin Asier del Hornon. Hankinnan ja loukkaantumisen jälkeen Bridgellä oli vaikeuksia mahtua avauskokoonpanoon. 19. tammikuuta 2006 Bridge meni lainalle Fulhamiin. Hän debytoi Fulhamissa West Ham Unitedia vastaan, jonka Fulham hävisi 2–1. Lyhyen Fulham ajan aikana joukkueen fanit antoivat Waynelle lempinimen "Putney", joka tulee lähellä Fulhamia sijaitsevasta Putneyn sillasta.
Tammikuussa 2009 Bridge siirtyi Manchester Cityyn Chelseasta. Tammikuussa 2011 hän siirtyi lainasopimuksella West Ham Unitediin. Bridge pelasi kevätkaudella 2011 West Hamissa 15 valioliigaottelua, kaksi FA Cupin ottelua sekä yhden Englannin liigacupin ottelun. 
Bridge palasi kaudeksi 2011–2012 Manchester Cityyn, mutta pelasi syyskaudella 2011 seurassa vain yhden liigacup-ottelun Birmingham Cityä vastaan. Tammikuussa 2012 Bridge siirtyi loppukauden mittaisella lainasopimuksella Sunderlandiin. Hän pelasi Sunderlandissa kevätkaudella 2012 kahdeksan valioliigaottelua sekä kaksi FA Cupin ottelua.
Heinäkuussa 2012 Bridge siirtyi yksivuotisella lainasopimuksella Englannin mestaruussarjan Brighton &amp; Hove Albioniin. Kaudella 2012–2013 hän pelasi Brightonissa 37 Mestaruussarjan ottelua, joissa hän teki kolme maalia, sekä kaksi nousukarsintaottelua. Hän pelasi lainakaudellaan Brightonissa myös kaksi FA Cupin ottelua sekä yhden liigacupin ottelun.
Kesäkuussa 2013 Bridge allekirjoitti yksivuotisen sopimuksen Englannin mestaruussarjassa pelanneen Readingin kanssa. Bridge kärsi kaudella 2013–2014 loukkaantumisista ja pelasi lopulta kauden aikana vain 12 ottelua. Toukokuussa 2014 hän ilmoitti lopettavansa ammattilaisuransa.
Maajoukkueura.
Englannin maajoukkueessa Bridge debytoi helmikuussa 2002. Hän pelasi 36 maaottelua ja teki niissä yhden maalin. Jalkapallon MM-kisoissa 2002 Bridge tuli kentälle kahdesti vaihdosta. Hän oli Englannin joukkueessa EM-kisoissa 2004 ja MM-kisoissa 2006.
Ralph Firman

Ralph Firman Jr. (s. 20. toukokuuta 1975 Norwich, Englanti, Iso-Britannia) on brittiläinen kilpakuljettaja, joka kuitenkin kilpailee Irlannin lipun alla (hänen äitinsä on irlantilainen).
Firman kävi Gresham's Schoolia 1988–1992.
Vuonna 1996 Firman voitti Ison-Britannian Formula 3 -mestaruuden toisella yrittämällään. Samana vuonna hän voitti Macaun GP:n epäilyttävissä olosuhteissa, kun hän hajotti viimeisellä kierroksella autonsa kilpailussa aiheuttaen punaisen lipun ja kilpailutulosten jakamisen edellisen kierroksen perusteella. Firman voitti Japanin Formula Nippon -sarjan mestaruuden vuonna 2002. Sitten hän siirtyi takaisin Eurooppaan ja osallistui Formula 1 -kaudelle 2003. Hänen paras aika-ajo sijoitus oli 14:s.Hän sai kaudella yhden MM-pisteen Espanjan GP:stä.
Firman on myös ajanut Tom Coronelin ja Justin Wilsonin kanssa Le Mansin 24 tunnin ajon vuonna 2004, oli elokuussa 2004 A1 Grand Prix -sarjan virallinen testikuljettaja ja elokuussa 2005 hän ilmoitti ajavansa kuljettajana (ajoi kausina 2005-2006 ja 2007-2008 Irlannin joukkueessa).
Vuonna 2007 Firman voitti Super GT-sarjan mestaruuden yhdessä Daisuke Iton kanssa. Firman jatkoi sarjassa vuoteen 2013 saakka. 
Muuta.
Firmanin isä Ralph Firman Snr. oli brittiläisen Van Diemen kilpa-autovalmistajayhtiön perustajajäsen ja johtohenkilö 1970-90-luvuilla, kunnes yritys myytiin vuonna 1999, ja hän perusti uuden yrityksen vuonna 2008 nimeltään Ralph Firman Racing.
Minun Afrikkani

Minun Afrikkani () on vuonna 1985 ensi-iltansa saanut Sydney Pollackin ohjaama elämäkerrallinen elokuva kirjailija Karen Blixenistä. Elokuva perustuu Blixenin kirjoihin "Out of Africa", "Varjoja ruohikolla" ja "Letters from Africa", Judith Thurmanin kirjoittamaan elämäkertaan "Karen Blixen – tarinankertojan elämä" sekä Errol Trzebinskin kirjaan "Silence Will Speak". Sovituksen on tehnyt Kurt Luedtke ja elokuvan pääosissa ovat Meryl Streep, Robert Redford ja Klaus Maria Brandauer.
"Minun Afrikkani" sai yhteensä 11 Oscar-ehdokkuutta, joista se voitti seitsemän mukaan lukien palkinnot parhaasta elokuvasta, ohjauksesta sekä sovitetusta käsikirjoituksesta. Elokuva palkittiin myös muun muassa parhaan draamaelokuvan Golden Globella. Yhdysvaltalainen National Board of Review of Motion Pictures palkitsi Brandauerin miessivuosastaan ja nimesi elokuvan yhdeksi vuoden 1985 kymmenestä parhaasta.
Vastaanotto.
Arvioita.
"Helsingin Sanomien" Helena Ylänen luonnehti elokuvaa tyylikkääksi, kiireettömäksi, kypsäksi ja ajatuksia sisältäväksi: ”Se ei vain ulkokohtaisesti kuvaa erään naisen yksinäistä elämää. Siihen on putkahtanut myös kaiken kattava teema, se kuvaa omistamisen ja luopumisen ongelmatiikkaa kaikilla ihmisen elämän tasoilla, huonekaluista ja palvelusväestä rakastettuihin ja kokonaiseen maanosaan.” "Video-oppaassa" vuodelta 1994 Kati Sinisalo piti elokuvaa lähinnä ylipitkänä rakkausdraamana kauniissa ja eksoottisessa ympäristössä ja antoi sille kolme tähteä viidestä, mikä vastaa sanallista arviota ”hyvä”.
Hocico

Hocico on meksikolainen industrial-yhtye, jonka Eric Garcia a.k.a. Erk Aicrag (yhtyeen säveltäjä ja laulaja) ja Oscar Mayorga a.k.a. Racso Agroyam (kosketinsoittimet) perustivat vuonna 1993. Serkukset olivat kokeilleet elektronista musiikkia, sekoittaen industrialia ja EBM:ää jo viisitoistavuotiaasta asti. Yhtyeen musiikkia voi kuvailla ankeaksi ja aggressiiviseksi electronicaksi, tarkemmin sanottuna terrori EBM:ksi. Kappaleiden sanoitukset ovat espanjaa tai englantia. Espanjankielinen sana "hocico" tarkoittaa kuonoa ja on halveksiva termi, joka viittaa rumuuteen (esimerkiksi: "ruma kuin koiran kuono"), ja sitä käytetään lauseissa kuten "callate el pinche hocico", joka vapaasti käännettynä tarkoittaa "turpa umpeen".
Racso Agroyamilla on sivuprojekti nimeltä "Dulce Liquido" ja Erk Aicragilla on sivuprojekti nimeltä "Rabia Sorda".
Australian Grand Prix 2006

Australian Grand Prix 2006 (virallisesti LXXI Foster’s Australian Grand Prix) oli Formula 1 -kauden 2006 3. osakilpailu, joka ajettiin Melbourne Grand Prix Circuit -radalla Melbournessa 2. huhtikuuta 2006.
Ennakkotunnelmia.
Suomen kolmas Foster’s Grid Girl Annemari Huhtiranta, edusti suomea Australian osakilpailussa. Edellisen kerran hän edusti suomea 2005 Britannian GP:ssä.
Australian GP ajettiin poikkeuksellisesti kauden kolmantena kilpailuna huhtikuussa, kun Melbournessa järjestettiin Kansainyhteisön kisat 15.–26. maaliskuuta.
Vapaat harjoitukset.
Perjantain ensimmäisissä vapaissa harjoituksissa, Toro Rosson kolmaskuljettaja Neel Jani menetti autonsa hallinnan takajarrujen lukkiuduttua jarrutustilanteessa, jonka vuoksi hän pyörähti radan reuna-aitaan. BMW Sauberin kolmaskuljettaja Robert Kubica jäi radan varteen moottoriongelmien vuoksi.
Perjantain toisissa vapaissa harjoituksissa, toinen Toro Rosso kuljettaja Vitantonio Liuzzi pyörähti ulos radalta perä edellä päin reunavallia.
Lauantain kolmannet vapaat harjoitukset ajettiin märällä radalla. Harjoitusten nopein oli BMW Sauberin Nick Heidfeld ennen tallikaveri Jacques Villeneuvea.
Aika-ajot.
Paalupaikalle ajoi Hondan Jenson Button, jolle paalupaikka oli ensimmäinen sitten 2005 Kanadan GP:n. Hondalle paalupaikka oli puolestaan ensimmäinen sitten 1968 Italian GP:n. Toiseksi sijoittui Giancarlo Fisichella ja kolmanneksi Fernando Alonso. Epäonnistujiin lukeutui Ferrari jonka molemmat kuljettajat jäivät toiseen osioon. Michael Schumacher sijoittui sijalle 11. ja Felipe Massa ajoi ulos radalta rengasvalliin.
Kilpailu.
Kilpailun alkuperäistä kierrosmäärää (58) vähennettiin yhdellä uusintalähdön takia. Uusintalähdön aiheutti Giancarlo Fisichellan auton sammuminen. Fisichella starttasi kilpailuun muiden takaa.
Kilpailun voittoon ajoi Renaultin Fernando Alonso, ennen toiseksi sijoittunutta McLarenin Kimi Räikköstä. Kolmanneksi ajoi Toyotan Ralf Schumacher, joka kärsi kilpailun aikana varikonläpiajorangaistuksen ajettuaan ylinopeutta varikolla. Neljänneksi sijoittui BMW Sauberin Nick Heidfeld ja viidenneksi Fisichella. Kuudenneksi ajoi Jacques Villeneuve, joka ajoi kilpailun läpi ainoana kuljettaja yhden varikkokäynnin taktiikalla. Scott Speed ylitti maaliviivan kahdeksantena, mutta hän sai kilpailun jälkeen 25 sekunnin aikarangaistuksen ohituksesta keltaisten lippujen aikana. Näin hänen sijoituksensa putosi yhdellä ja David Coulthard nousi kahdeksanneksi. Paalupaikalta lähtenyt Jenson Button sijoittui kymmenenneksi, hänen autostaan rikkoutui moottori kilpailun viimeisessä mutkassa. Button pysäytti autonsa noin 20 metriä ennen maaliviivaa.
Mäntsälän jäähalli

Mäntsälän jäähalli on Mäntsälässä sijaitseva jäähalli. 
Hallin peruskivi muurattiin vuonna 2003 ja se valmistui samana vuonna. Vuonna 2021 jäähallin laajennus valmistui, jonka myötä sen tiloihin lisättiin toinen kaukalo ja kuusi ratainen keilahalli. 
Mäntsälän Jää-Tiikerit harjoittelevat ja pelaavat kotiottelunsa Mäntsälän jäähallissa. Mäntsälän jäähalli on myös taitoluisteluseura Mäntsälän Jäätaitureiden kotiareena. Jäähallin toisen kaukalon (kaukalo 2) kaksi rataa mahdollistavat myös curlingin harrastamisen. Jäähallin käyttäjiä palvelevat myös peilisali ja kuntosali. 
Jäähallin tiloissa on myös useita vuokrattavia kokous- ja tapahtumatiloja sekä tilaussauna. Jäähallin yhteydessä toimii myös kahvio-ravintola Olkkari joka ylläpitää keilahallia.
Jäähallin piha-alue on toiminut myös vuodesta 2024 Mäntsälän kunnan vuosittain toukokuussa järjestämän Mitä Ihmettä -elämystapahtuman tapahtumapaikkana. Vuonna 2024 konsertissa esiintyi Anna Puu, Virve Rosti, Freeman &amp; Menneisyyden vangit sekä Hugo. Vuonna 2025 esiintyjinä olivat Aarne Alligaattori, Katri Ylander sekä Anssi Kela.
Vuoden 2025 kesäkuussa jäähalli ja sen piha-alue toimivat harrasteautotapahtuma Happy Days Mäntsälän tapahtumapaikkana.
Kaukalo 1: mitat 56 m x 26 m / 400 henkilön istumakatsomo. 
Kaukalo: 2: mitat 58 m x 28 m / 120 henkilön parvikatsomo.
Ylämyllyn rautatieasema

Ylämyllyn rautatieasema () on Liperin Ylämyllyn kylässä rataosalla sijaitseva Suomen rataverkon rautatieliikennepaikka. Liikennepaikan etäisyys Pieksämäeltä rautateitse on noin 167 kilometriä, ja Joensuusta noin 15 kilometriä. Nykyisin Ylämyllyn liikennepaikka toimii ainoastaan raakapuun kuormauspaikkana sekä välisuojastuspisteenä. Liikennepaikka sijaitsee aivan valtatie 9:n ja valtatie 23:n vieressä.
Ylämyllyn 1920-luvun tyyppipiirustusten mukainen asemarakennus purettiin vuonna 2004. Rakennus on nyt loma-asuntona Liperin Käsämässä . Aseman miehitys oli lakkautettu jo 1990-luvulla, ja se oli miehittämättömänä linjapaikkana. Opastimia ohjataan kaukokäytöllä Pieksämäen liikenteenohjauskeskuksesta käsin. 
Lautasuon, Höytiäisen ja Hirsiniemen seisakkeet.
Lautasuon, Höytiäisen ja Hirsiniemen seisakkeet olivat Onttola–Ylämylly-välin seisakkeita rataosuudella Joensuu–Pieksämäki. Ne avattiin liikenteelle kesäkuun 1932 ja tammikuun 1933 välisenä aikana. Seisakkeet palvelivat rataosuuden paikallisjunaliikennettä ja niillä pysähdyttiin tarvittaessa. Pysähdyspaikoilla oli puiset laiturit sekä nimikyltit, jotka on purettu liikenteen loputtua. Höytiäisen seisake lakkautettiin vähäisten matkustajamäärien takia joulukuussa 1955, Hirsiniemen toukokuussa 1965 ja Lautasuon elokuussa 1969.
Hijas del Sol

Hijas del Sol (espanjaa, ) on päiväntasaajanguinealainen maailmanmusiikkiyhtye. Se perustettiin vuonna 1992. Yhtyeen jäsenet ovat etniseltä taustaltaan bubeja ja kotoisin Biokon saarelta. 
Hijas del Solin ensimmäinen levyjulkaisu oli "Sibèba" (1995), jota seurasivat "Kottó" ja vuonna 2000 julkaistu "Kchaba". Yhtye on esiintynyt muiden muassa Rita Marleyn kanssa.
LG Display

LG Display (, ) on korealaisen LG:n ja Philipsin yhteistyöyritys, joka valmistaa nestekidenäyttöjä. LG Display on maailman toiseksi suurin nestekidenäyttöjen valmistaja. Se hallitsi vuonna 2009 Samsung Electronicsin kanssa jopa 50 prosenttia alan markkinoista.
Keväällä 2008 yrityksen osakkeenomistajat päättivät vaihtaa yrityksen nimen LG.Philips LCD muotoon LG Display, koska Philips omisti tuolloin enää 13,2 % yrityksestä. LG oli 37,9 prosentin osuudella enemmistöomistaja.
Helena Bergström

Helena Bergström (s. 5. helmikuuta 1964 Kortedala, Göteborg) on ruotsalainen näyttelijä. 
Bergström on teatterisuvusta: hänen isänsä on ohjaaja Hans Bergström, äitinsä näyttelijä Kerstin Widgren ja isoisänsä näyttelijä Olof Widgren. Näyttelijä Einar Widgren on hänen serkkunsa. Helena Bergströmin tytär on näyttelijä Molly Nutley. 
Bergström on naimisissa englantilaissyntyisen mutta Ruotsissa vaikuttavan ohjaajan Colin Nutleyn kanssa. Bergström on esittänyt naispääosaa useissa Nutleyn elokuvissa. 
Helena Bergström ja Molly Nutley ovat esittäneen äitiä ja tytärtä MTV3:lla esitetyssä minisarjassa "Saknad".
Kíssamos

Kíssamos (, myös "Kísamos", Κίσαμος) on Kreikan kaupunki ja samanniminen kunta (Δήμος Κισσάμου, "Dímos Kissámou"), joka sijaitsee Chanián alueyksikössä Kreetan alueella. Koko kunnan pinta-ala on 334,2 neliökilometriä ja väkiluku 10 790. Varsinaisen Kíssamoksen kaupungin, myös Kastél(l)i Kis(s)ámou (Καστέλ(λ)ι Κισ(σ)άμου) eli Kastél(l)i (Καστέλ(λ)ι), väkiluku on 4 236 (vuonna 2011).
Maantiede.
Kíssamoksen kaupunki sijaitsee Kreetan luoteisosassa saaren pohjoisrannikolla Kreetanmereen kuuluvan Kíssamoksenlahden pohjukassa, noin 42 kilometriä länteen Chaniásta. Kíssamoksen kunta käsittää Kreetan länsipään. Kuntaan kuuluvat saaret Ágria Gramvoúsa, Elafonísi, Ímeri Gramvoúsa, Koursároi, Petalída, Petaloúda ja Pontikonísi.
Kíssamoksesta saa alkunsa saaren päätie eli EO90-kansallistie, joka on Kíssamoksesta Chaniáan saakka osa Eurooppatietä 65. Kíssamoksen satamasta on lauttayhteys Antikytheran ja Kytheran saarten kautta Gýtheioon Manner-Kreikan Peloponnesokselle.
Historia.
Antiikki.
Varhaisimmat löydöt Kíssamoksen seudulla ovat peräisin neoliittiselta kaudelta noin ajalta 3000–2900 eaa. Sieltä on tehty myös joitakin vähäisiä löytöjä minolaiselta kaudelta.
Antiikin aikana nykyisen kaupungin paikalla sijaitsi Kisamoksen kaupunki. Se oli sisämaan vuoristossa sijainneen Polyrrhenian poliksen eli kaupunkivaltion satama. Kaupunki kukoisti erityisesti roomalaisella kaudella, saavuttaen itsenäisyyden viimeistään 200-luvulla jaa., ja varhaisella bysanttilaisella kaudella. Seudun antiikin aikaisia löytöjä esittelee Kíssamoksen arkeologinen museo.
Nykyinen kaupunki.
Venetsialaiset rakensivat kaupungin uudelleen 1200-luvulla. Sinne rakennettiin myös Kastéllin linnoitus, josta kaupunki on saanut toisen nimensä, sekä katedraalikirkko. Kaupungin vanhassa osassa on venetsialaiselta kaudelta peräisin olevia kartanoita.
Osmanit piirittivät Kíssamosta vuonna 1646, ja lopulta se antautui. Osmanit kunnostivat Kastéllin linnoitusta omaan käyttöönsä. Myöhemmin kreetalaiset käyttivät linnoitusta vapaustaistelun aikana turkkilaisia vastaan, ja se oli kreetalaisten hallussa muun muassa vuosina 1823 ja 1897. Kaupunki kärsi suuria tuhoja saksalaisten pommituksissa toisen maailmansodan aikana vuonna 1941. Muun muassa venetsialaisaikainen katedraali tuhoutui tuolloin. Saksalaiset tuhosivat myös kaupungin sataman miehityksen päättyessä.
Nykyinen Kíssamoksen kunta muodostui, kun Kíssamos, Inachóri ja Mýthimna yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Kíssamoksen kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Wraygunn

Wraygunn on portugalilainen yhtye, joka perustettiin Coimbrassa vuonna 1999. Sen musiikki on sekoitus rockia, soulia, gospelia ja bluesia. 
Wraygunn on tehnyt kiertueita useissa läntisen Euroopan maissa.
Priscilla Presley

Priscilla Presley (o.s. Priscilla Beaulieu, syntyjään Priscilla Ann Wagner, s. 24. toukokuuta 1945 Brooklyn, New York City) on yhdysvaltalainen televisio- ja elokuvanäyttelijä sekä Elvis Presleyn entinen vaimo. 
Elämäkerta.
Priscilla Ann Wagner syntyi 24. toukokuuta 1945 Brooklynissa, New Yorkissa. Hänen isänsä oli merivoimien pilotti, joka kuoli lento-onnettomuudessa muutama kuukausi Priscillan syntymän jälkeen. Äiti meni uudelleen naimisiin ilmavoimien upseerin kanssa, ja Priscilla sai isäpuolensa sukunimen Beaulieu.
Beaulieut asuivat Saksassa kun 14-vuotias Priscilla tapasi vuonna 1959 siellä asepalvelustaan suorittaneen laulajatähti Elvis Presleyn. He seurustelivat siihen asti, kunnes Elvis palasi Yhdysvaltoihin. Priscilla muutti myöhemmin itsekin takaisin Yhdysvaltoihin, ja he jatkoivat seurustelua siellä. He menivät naimisiin 1967 ja saivat seuraavana vuonna tyttären nimeltä Lisa Marie (1968–2023). Pariskunta erosi 1973, mutta he kasvattivat tytärtään yhdessä.
Priscillasta tuli Elviksen omaisuudenhoitaja Elviksen kuoleman 1977 jälkeen. Hän on johtanut Elvis Presley Enterprises -yhtiötä. Hän julkaisi vuonna 1985 menestyskirjan "Elvis ja minä", jossa hän kertoi elämästään Elviksen kanssa.
Presley asui italialaisen käsikirjoittaja Marco Garibaldin kanssa vuosina 1984–2006. He saivat pojan vuonna 1987.
Presley perusti 1990-luvulla oman parfyymimerkin, vaatemerkin ja ihonhoitotuotesarjan.
Priscilla Presley aloitti näyttelijänuransa vuonna 1983 televisiosarjassa "Dallas", jossa hän esitti Jenna Wadea vuoteen 1988 asti (Elvis Presley oli esittänyt Jess Wadea elokuvassa "Charro!"). Hän esitti naispääosaa elokuvissa "Mies ja alaston ase" (1988), "Mies ja alaston ase 2½" (1991) ja "Mies ja alaston ase 33 1/3 – Viimeinen solvaus" (1994). Hän esiintyi Renny Harlinin toimintakomediassa "Ford Fairlane" (1990). Hän on ollut myös pienissä sivurooleissa joissakin sarjoissa, kuten "Melrose Placessa".
Priscilla Presley (Beaulie, Lou Lou) on myös ollut radioamatööri tunnuksilla KC6IWA ja N6YOS, Beverly Hills, CA.
Anu Holopainen

Anu Sofia Holopainen (s. 13. lokakuuta 1968 Helsinki) on suomalainen nuortenkirjailija ja toimittaja. Hän on tullut tunnetuksi nuorille suunnatuista fantasiakirjoistaan. 
Elämä ja ura.
Holopainen valmistui ylioppilaaksi ja työskenteli sihteerinä 15 vuotta, kunnes vuonna 2004 ryhtyi opiskelemaan tiedotusoppia.
Kirjoittamisesta Holopainen innostui teini-iässä luettuaan Anna-Leena Härkösen "Häräntappoaseen". Tarinat jäivät kuitenkin useimmiten vain ajatuksen tasolle eikä Holopainen kirjoittaessaankaan päässyt alkua pidemmälle. Parikymppisenä Holopainen luki new age -kirjoja, joihin kuului näennäistieteellinen teos Atlantiksesta ja voimakristalleista. Platonia luettuaan Holopainen halusi itse täydentää tämän kertomusta Atlantiksen valtakunnasta. Kustantajat eivät kiinnostuneet käsikirjoituksesta. Muutaman vuoden kuluttua Holopainen kirjoitti tarinan kokonaan uudelleen. Karisto kiinnostui käsikirjoituksesta ja julkaisi sen 1996. Myöhemmin Holopainen on luonnehtinut kirjaa ”suloisen naiiviksi”. Esikoisteoksen jälkeen kirjoja on ilmestynyt noin kerran vuodessa.
Holopaisen toisen romaanin aiheena olivat keltit. Kyseessä ei ollut muoti-ilmiön hyödyntäminen, sillä Holopainen oli kertomansa mukaan ollut kiinnostunut kelteistä 1980-luvun alkupuolelta asti. "Boreaksen lapset" (1998) sisälsi luonnon ja henkimaailman kuvausta - teemana oli ihmisen ja luonnon välinen sopusointu. "Mustan liekin" (1999) teemana oli kuolemanpelon voittaminen. "Sinisilmässä" (2001) Holopainen katsoi kirjoittaneensa siihen asti eheimmän kokonaisuuden. Teos kuvasti suomalaista surumielisyyttää ja epäonnistumista ja Holopainen oli tyytyväinen huomattuaan sen liikuttaneen ihmisiä.
"Syysmaa"-sarjassa on vahvana teemana naisasia, romaanissa "Molemmin jaloin" -romaanissa (2006) taas tarkastellaan ihmisyyttä sekä ihmisen ja luonnon suhdetta.
Sukujyrkkämä

Sukujyrkkämä eli surmanjyrkänne tai surmankallio () tarkoittaa sellaista korkeaa kalliota, josta vanhukset kansanuskomuksen mukaan muinaisina aikoina syöksyivät tai syöstiin alas, jotteivat he olisi vaivoiksi perheelleen. Uskomuksen muunnelma on tarina sukunuijista (). Ne olisivat olleet erityisiä nuijia, joilla vanhuksia olisi sukupolvi toisensa jälkeen isketty kuoliaaksi. Keillers Parkissa Göteborgissa ja muuallakin Ruotsissa on "Ättestupa"-nimisiä kallioita, joita tarinan mukaan on käytetty tähän tarkoitukseen. Nykyisin ei kuitenkaan pidetä todennäköisenä, että järjestelmällistä vanhusten surmaamista tai itsemurhia olisi todellisuudessa esiintynyt, vaan sukujyrkkämiä pidetään myyttinä.
Vanhusten tai sairaiden surmaaminen mainitaan esimerkiksi Prokopioksen kuvauksessa heruleista 500-luvulla. Ruotsissa tästä ilmiöstä alettiin puhua 1600-luvulla, kun islantilainen "Götrekin saaga" käännettiin ruotsiksi ja julkaistiin. Tässä saagassa kuvattiin sukujyrkkämältä heittäytyviä ihmisiä Ruotsin Länsi-Götanmaalla. Seuraavina vuosisatoina erilaisiin kalliojyrkänteisiin liittyviä sukujyrkkämäaiheisia tarinoita tuli esiin varsinkin Etelä-Ruotsissa.
Uppsalan yliopiston professori Adolf Noreen (1854–1925) kuitenkin asetti sukujyrkkämätarinan kyseenalaiseksi. 1990-luvulla tutkijoiden keskuudessa onkin yleisesti hyväksytty käsitys, ettei sukujyrkkämiä todellisuudessa ole ollut olemassa. Ruotsissa kerrottuihin tarinoihin sukujyrkkämät luultavasti tulivat juuri "Götrekin saagasta". Saagan tiedot levisivät pappien ja kartanonherrojen välityksellä osaksi suullista kansanperinnettä. "Götrekin saagan" kuvausta sukujyrkkämistä on arveltu humoristiseksi fiktioksi, koska siinä kerrotaan ihmisten hyppäävän jyrkkämältä mitä ihmeellisimmistä syistä. On otaksuttu, että islantilainen saagakirjailija halusi pilkata ruotsalaisia kuvaamalla nämä jyrkänteiltä hyppiviksi idiooteiksi.
Käsitettä "ättestupa" on usein käytetty Ruotsissa poliittisessa yhteydessä korostamaan, kuinka huonoksi varsinkin eläkeläisten tilanne voi muodostua sosiaalisen turvaverkon puuttuessa.
Suomessa "ättestupa"-käsitettä on käyttänyt Ior Bock teoksessaan "Bockin perheen saaga".
Every Breath You Take

"Every Breath You Take" on rockyhtye The Policen vuonna 1983 julkaisema single. Se sisältyi saman vuoden kesäkuussa julkaistulle "Synchronicity"-albumille. Laulun kirjoitti Sting ja se julkaistiin A&amp;M Records -levymerkillä. Kappale on myöhemmin julkaistu esimerkiksi kokoelmalevyllä "" (1986) ja livelevyllä "Live!" (1995).
Ilmestyessään Every Breath You Take nousi Yhdysvalloissa Billboardin singlelistojen kärkeen kahdeksaksi viikoksi. Se pääsi ykköseksi myös Yhdistyneen kuningaskunnan listoilla. Sting voitti kappaleella Grammyn vuoden parhaasta laulusta 1983. Koko yhtye sai esityksestä Grammyn vuonna 1984. Ensimmäisellä sooloalbumillaan "The Dream of the Blue Turtles" (1985) Sting lainasi kappaleen tekstiä kappaleen "Love Is the Sevent Wave" loppuhäivytyksessä: "every breath you take with me / every breath you take / every cake you bake / every leg you break". 1980-luvun lopulla Sting esitti kappaleesta "Sylkiäiset"-animaatiosarjaa varten version "Every Bomb You Make". Laulu esitettiin myös Lontoon Live 8 -konsertissa 2. heinäkuuta 2005 hieman muunnelluin sanoituksin. Myöhemmin kappaletta on käytetty muun muassa "Sopranos"-televisiosarjassa. 
"Every Breath You Taken" yhteydessä julkaistiin myös musiikkivideo. Sekä MTV vuonna 1999 että VH1 vuonna 2002 sijoittivat sen kaikkien aikojen sadan parhaan musiikkivideon joukkoon.
Laulu on ollut pohjana monille uudemmille kappaleille, kuten The Notorious B.I.G.:lle omistetussa muistelmassa "I'll Be Missing You" (laulajina Puff Daddy, Faith Evans sekä 112).
Sting sävelsi kappaleen aikana, jolloin hänen avioliittonsa pohjoisirlantilaisen näyttelijän Frances Tomeltyn kanssa oli päättymässä eroon. Kappaletta pidetään usein rakkauslauluna, vaikka se kertoo yksipuolisesta pakkomielteestä menetettyyn rakkauteen. Sting itse sanoi kappaleen olevan hyvin uhkaava ja ruma, mutta ihmiset ovat väärinymmärtäneet sen olevan hellä rakkauslaulu.
Kappale ylitti miljardin kuuntelun rajan Spotifyssa vuonna 2021. Kappaleen musiikkivideo rikkoi miljardin katselukerran rajan Youtubessa vuonna 2022.
Konstantínos Kentéris

Konstantínos ”Kóstas” Kentéris (, s. 11. heinäkuuta 1973 Mytilíni) on kreikkalainen pikajuoksija, joka keskittyi pääasiassa 200 metrin matkalle.
Kentéris aloitti uransa 400 metrin juoksijana ja voitti matkalla ensimmäisen Kreikan mestaruutensa jo 18-vuotiaana vuonna 1991 ja oli samana vuonna nuorten EM-kisoissa neljäs. Myös kahtena seuraavana vuonna hän voitti matkalla maansa mestaruudet. Vuonna 1993 hän juoksi maansa ennätyksen 45,70, mutta loukkaantui seuraavana vuonna ja muutama seuraava kausi sujui vaisummin. Budapestin EM-kisoissa 1998 hän pääsi 400 metrin välieriin. Vuonna 1999 MM-hallikisoissa Maebashissa hän karsiutui jo alkuerissä samoin kuin samana vuonna ulkoratojen MM-kisoissa Sevillassa. Tämän jälkeen hän alkoi keskittyä täysipainoisesti 200 metrille.
Vuoden kuluttua tästä, Sydneyn olympialaisissa, Kentéris järjesti jymy-yllätyksen selviytymällä 200 metrin loppukilpailuun, ja lopulta voitti koko kilpailun ajalla 20,09 jättäen taakseen ennakkosuosikit Darren Campbellin ja Ato Boldonin. Näin hänestä tuli ensimmäinen kreikkalainen miespuolinen yleisurheilun olympiavoittaja sitten 1912 Tukholman kisojen. Kentéris voitti 200 metriltä kultaa myös 2001 Edmontonin MM-kisoissa. Monista muista maailman huipuista poiketen Kentéris ei kesän aikana juossut MM-kisojen lisäksi kuin kaksi kilpailua, kotimaassaan sekä Euroopan cupissa. Kenteriksen arvokisakultaputki jatkui myös vuoden päästä Münchenin EM-kisoissa omalla ennätysajallaan 19,85, mikä jäi myös kauden kärkitulokseksi. Vuonna 2003 hän voitti Euroopan cupin superliigan kilpailun 200 metrillä, mutta jäi pois Pariisin MM-kisoista iskiasvaivojen vuoksi.
Seuraavana kesänä Kentéristä pidettiin yhtenä suurimmista voittajasuosikeista hänen kotimaassaan pidettyihin Ateenan kesäolympialaisiin. Kuitenkin vain päivää ennen kisoja Kentéris ja hänen harjoittelutoverinsa Aikateríni Thánou eivät saapuneet doping-testiin ja lavastivat moottoripyöräonnettomuuden. Heidän valmentajansa Chrístos Tzékoksen hallusta löydettiin huomattavia määriä steroideja ja muita urheilussa kiellettyjä aineita. Kyseinen tapaus oli jo kolmas kerta saman kesän aikana kun juoksijat jättivät saapumatta testiin, ja heidät asetettiin kilpailukieltoon. Kilpailukielto päättyi 22. joulukuuta 2006.
MultiMediaCard

MultiMediaCard (lyhenne MMC) on Flash-muistia käyttävä muistikorttityyppi. Noin postimerkin kokoisia MMC-muistikortteja käytetään esimerkiksi monissa matkapuhelimissa, digitaalikameroissa ja MP3-soittimissa. Nykyisin suurikapasiteettisin MMC-muistikortti on kooltaan kahdeksan gigatavua. 
MMC-muistikortit ovat yhteensopivia SD-muistikorttipaikkojen kanssa, joten niitä voi käyttää laitteissa, jotka tukevat SD-kortteja, mutta SD-kortteja ei voi käyttää ainoastaan MMC-kortteja tukevissa laitteissa. Niiden fyysisessä koossa on erittäin pieni ero. Useimmiten monet laitteet tukevat sekä SD- että MMC-muistikortteja.
Muunnelmat.
MMC-muistikortteja valmistetaan myös monina pienempikokoisina versioina:
eMMC.
eMMC (embedded MultiMediaCard) on erikoistapaus, jossa sekä muistipiiri että ohjainpiiri ovat yhtenä mikropiirinä. eMMC on pysyvästi liitetty laitteeseen eikä ole tarkoitettu käyttäjän irrotettavaksi. eMMC toimii mobiililaitteiden ensisijaisena massamuistina, jonka ohella laitteessa voi olla mahdollisuus irrotettavalle muistikortille. eMMC:n sijaan laitevalmistajat ovat osin siirtyneet Universal Flash Storage ja NVMe-tekniikkaan, mutta vuonna 2023 Kioxia julkaisi uuden sukupolven eMMC 5.1 -moduuleja, jotka valmistetaan 3D NAND-tekniikalla.
MMC

Lyhenne MMC tarkoittaa useita asioita:
tietotekniikka ja elektroniikka:
liike-elämä:
autoteollisuus:
lääketiede:
MMC voi myös tarkoittaa
Onttolan rautatieasema

Onttolan rautatieasema () on linjavaihde Suomen rataverkolla rataosalla . Se sijaitsee Joensuussa noin seitsemän kilometrin päässä Joensuun rautatieasemalta. Vaikka asema sijaitsee Joensuun puolella, Onttolan alue on varsinaisesti Kontiolahden kunnan puolella.
Historia.
Onttolan puurakenteinen kaksikerroksinen asemarakennus valmuistui vuonna 1926, ja sen suunnitteli Jarl Ungern. Onttola avattiin liikenteelle 1. marraskuuta 1927.
Onttolan asemalla oli aikanaan vilkas tavara- ja henkilöliikenne läheisen rajavartioston kasarmialueen vuoksi. Onttolan asema muutettiin miehittämättömäksi 1. kesäkuuta 1969, ja henkilöliikenne lakkautettiin 1. kesäkuuta 1975. Nykyisin Onttolan liikennepaikkaa käytetään öljy- ja kaasuvaraston kuljetuksiin.
Alkuperäinen asemarakennus purettiin kesällä 1999 ja sen hirsirunko siirrettiin Nurmekseen, jossa se kunnostettiin lomakylä LomaSirmakan vastaanoton toimitilaksi. Asema vihittiin uuteen käyttöönsä kesällä 2005.
Frances Hodgson Burnett

Frances Hodgson Burnett (F. H. Burnett, o.s. Hodgson, 24. marraskuuta 1849 Manchester – 29. lokakuuta 1924) oli brittiläinen kirjailija. 
Frances Burnett syntyi rikkaaseen perheeseen, mutta perheen isän kuoltua hänen lapsuutensa oli köyhä. Lasten piti auttaa perheen rahan hankinnassa. Burnett oli harrastanut kirjoittamista pienestä pitäen, ja hän sai hankittua kirjoituksillaan rahaakin ollessaan jo vähän toisella kymmenennellä. 16-vuotiaana hän muutti perheineen Tennesseehen Yhdysvaltoihin, missä hän jatkoi kirjoittamista tosissaan. Myöhemmin hän meni naimisiin lääkäri Burnettin kanssa ja he saivat kaksi poikaa. Hän meni vielä uudestaan naimisiin ja sai myös Yhdysvaltojen kansalaisuuden. 
Burnett kuuluu niihin naiskirjailijoihin, jotka onnistuivat 1800-luvulla elättämään itsensä kirjoittamalla, vaikka tuohon aikaan porvarillisen luokan naisten työntekoa ei pidetty hyväksyttävänä. Hän sai kirjoittamalla sen verran rahaa, että pystyi myöhemmin eroamaan miehestään, mikä ei sekään ollut tavallista 1800-luvun lopussa, minkä jälkeen hän muutti takaisin Englantiin.
Kirjallinen tuotanto.
Burnett kirjoitti yli 50 kirjaa, joista suurin osa oli suunnattu lapsille ja nuorille. Hänen elinaikanaan suosituimpia olivat hänen romanttiset kirjansa, mutta nykyään hänen tunnetuimpia kirjojaan ovat:
Jäätynyt enkeli

Jäätynyt enkeli on kirjailija Reijo Mäen viides "Vares"-romaani. Se ilmestyi vuonna 1990. Romaanissa yksityisetsivä Jussi Vares saa puhelinsoiton vanhalta luokkakaveriltaan Jarkko Tienviereltä, joka on käytettyjen autojen kauppiaana Porista. Tienvieri pyytää Varesta tutkimaan Mirjami Sinervon murhaa, josta häntä epäillään. Tapaukseen liittyy myös Jarkon ystävä Taisto Pusenius, kovaotteinen rikollinen Veikko Hopea ja Mirjamin näyttelijä-ystävä Lila Haapala.
Romaanin tapahtumat sijoittuvat 1990-luvun laman alkuun Porissa. Keskeisiä teemoja ovat pikkukaupungin hyvä veli -verkostot, korruptio, kiinteistönjalostus ja pankkimaailma, erityisesti sen yritysrahoitus. Myös nuorisokulttuurilla kuten porilaisella popmusiikilla on osansa. 
Mäki oli 1980-luvun lopulla Porissa pankissa töissä. Hän on kertonut, että "Helsingin pomot" painostivat myymään yrittäjille valuuttaluottoja ja sättivät myöhemmin alaisiaan löyhästä luotonannosta. 
Veikko Hopean käyntiä Pomarkun takana olevassa Kievarissa koskevasta kuvauksesta paljastuu, että kirjailija on sijoittanut rikollisen olevan kotoisin hänen omilta kotikulmiltaan. 
Vastaanotto.
"Helsingin Sanomien" Vesa Karosen mukaan Mäki hahmottaa moraaliltaan repsahtaneen yhteiskunnan ilmiöitä ja ihmisiä synkeän osuvasti tyypitellen, mutta tapahtumien kulussa sattuman osuus on huomattava.
Elokuvasovitus.
Aleksi Mäkelä on ohjannut romaanista elokuvan "V2 – Jäätynyt enkeli" vuonna 2007.
Drive-by shooting

Drive-by shooting (lyh. Drive-by) on ampumatapa, jossa auton tai muun kulkuneuvon ikkunasta ammutaan useita laukauksia uhriin hänen ohitseen ajettaessa. Tätä ampumatapaa käytetään paljon jengisodissa, minkä vuoksi myös monet jengeissä mukana olleet rap-artistit on surmattu tapaa käyttäen. Drive-by saatetaan suorittaa kaikilla mahdollisilla aseilla, mutta useimmin ovat käytössä esimerkiksi erilaiset automaattipistoolit ja konepistoolit.
Drive-by on eräs sivullisille vaarallisimmista ampumatavoista, sillä ampumatavan tehokkuus piilee nopeassa toteutuksessa, helpossa pakenemisessa paikalta ja uhrin yllättämisessä. Nämä kolme tekijää mahdollistavat uhrin nopean ja melko tehokkaan tappamisen tai vakavan vammauttamisen, mutta koska ammunta kestää usein pitkään eikä tarkkuus ole liikkuvasta kohteesta ammuttaessa kovin hyvä, sivullisvahingot ovat usein vakavia ja runsaita. 
Ampumatapa yleistyi Yhdysvalloissa kieltolain aikaan 1920-luvulla, erityisesti Chicagossa ja muissa mafiakaupungeissa. Tällöin suosituin ase oli helppokäyttöinen ja tulivoimainen Thompson-konepistooli.
Thure Hellström

Thure Adolf Hellström (30. toukokuuta 1880 Koiviston maalaiskunta – 23. joulukuuta 1946 Helsinki) oli suomalainen arkkitehti, joka tunnetaan suunnittelemistaan rautatieasemista.
Hellström valmistui arkkitehdiksi Polyteknillisestä opistosta vuonna 1905. Hän työskenteli Tie- ja vesirakennusten ylihallituksessa vuosina 1907–1918 suunnitellen myös rautatieasemia sekä Rautatiehallituksessa 1918–1940, josta rataosaston huonerakennustoimiston esimiehenä 1927–1940. Hellström suunnitteli kymmeniä rautatieasemia jugendtyylistä funktionalismiin. Ivalosta Jäämeren rannalle Petsamoon rakennetun maantien varrelle hän suunnitteli 1910-luvulla majataloja ja 1920-luvun lopulla matkailumajoja.
Vuonna 1906 Hellström voitti rakenteilla olevien ratojen asemista järjestetyn arkkitehtikilpailun, jonka jälkeen kymmeniä rautatieasemia toteutettiin hänen suunnitelmiensa mukaisesti rataosilla Kemi–Rovaniemi, Joensuu–Nurmes, Seinäjoki–Kaskinen, Perälä–Kristiinankaupunki, Pieksämäki–Savonlinna ja Jyväskylä–Pieksämäki. Hellströmin varhaiskauden asemarakennukset edustivat jugend-tyylisuuntausta. 
Hellström on todennäköisesti suunnitellut myös 1920-luvulla valmistuneiden rataosien uusklassisistiset asemarakennukset. Lisäksi hän on tehnyt tyyppipiirustukset, joita on käytetty rakennettaessa pysäkkirakennuksia rataosille Oulu–Kontiomäki, Joensuu–Varkaus sekä Pori–Haapamäki Myöhemmin 1930-luvulla Hellström suunnitteli suurempia asemarakennuksia, kuten Hämeenlinnan, Malmin, Kuopion, Riihimäen, Porin ja Lahden rautatieasemat.
Trent

Trent on yksi Englannin tärkeimmistä joista. Se alkaa Penniineiltä Staffordshiressa ja virtaa Midlandsin läpi kunnes liittyy Ouseen muodostaakseen Humberin estuaarin, joka purkautuu Pohjanmereen. Joki on 274 kilometriä pitkä, ja sen valuma-alue on 10 440 neliökilometriä.
Joki on siitä erikoinen, että vastoin useimpia Englannin jokia se virtaa puolet pituudestaan pohjoiseen. Joella havaitaan myös melko harvinainen ilmiö, vuorovesiporras. Ilmiö havaitaan lähinnä keväällä, ja sen aallonkorkeus on metrin luokkaa. Tavallinen vuorovesi-ilmiö on havaittavissa joessa 80 kilometrin matkalla Cromwellin suluille eli viiden kilometrin päähän Newarkista.
Joen ylävirta on varsin vähävetinen, ja siihen yhtyy monia suurempia sivujokia, kuten Churnet, Dove ja Derwent, jotka tuovat vettä Peak Districtin alueelta.
Joen tuntumassa sijaitsevia kaupunkeja: